# Tlačová správa

**NOVÝ PORTÁL KDEPOMAHAT.SK PODPORÍ ROZVOJ NITRIANSKEHO KRAJA**

Nitra, 16. marca 2023 - **Nitrianske centrum dobrovoľníctva v spolupráci s Jaguar Land Rover Slovakia a Britskou obchodnou komorou v Slovenskej republike po prvý raz spojili sily, aby pomenovali bariéry aj príležitosti pre rozvoj firemného dobrovoľníctva a jeho prínosu pre rozvoj miest a obcí v Nitrianskom kraji. O téme, ktorá môže podporiť nielen komunity, ale aj zamestnanosť, hovorilo na konferencii „Firemné dobrovoľníctvo, ako ďalej? Cesta k zamestnancovi a komunitám“** **viac ako osemdesiat zástupcov verejného, súkromného, mimovládneho aj akademického sektora. Novinka, ktorú na nej priamo otestovali, je online portál** [**www.kdepomahat.sk**](http://www.kdepomahat.sk)**.**

**Online trh dobrovoľníckych príležitostí v Nitrianskom kraji**

Portál **kdepomahat.sk** je určený predovšetkým firmám, ktoré sa chcú zapojiť do pomoci v mieste, kde pôsobia. Slúži ako prehľadný zoznam, aktuálne 40 organizácií a inštitúcií z nitrianskeho regiónu, ktoré potrebujú dobrovoľnícku, materiálnu alebo finančnú pomoc. „Jednou z našich úloh je sieťovať tých, ktorí potrebujú pomoc, s tými, ktorí chcú pomáhať. Veríme, že naša ďalšia služba, portál kdepomahat.sk, pomôže firmám efektívnejšie sa angažovať v oblasti  dobrovoľníctva a prispeje k odstraňovaniu bariér, ktoré mu stoja v ceste,“ vysvetľuje dôvod vzniku portálu **Jana Andreasová**, riaditeľka Nitrianskeho centra dobrovoľníctva a dodáva: „Portál sme zaplnili v priebehu niekoľkých týždňov a bude naďalej otvorený pre pridávanie nových organizácií.“ Dôležitým kritériom pre výber organizácií bola etablovanosť organizácie, predchádzajúca skúsenosť s dobrovoľníctvom a schopnosť poskytnúť adekvátne partnerstvo pre firmy.

**Firmy majú podiel na tom, ako sa darí obciam a mestám**

„Podpora komunít, v ktorých pôsobíme, je pre nás prirodzenou súčasťou dlhodobej stratégie, a to rovnako celosvetovo, ako aj tu, na Slovensku. Ako firma máme možnosť vytvoriť významný vplyv a priniesť zlepšenia či nové inšpirácie. Svoju pozornosť sme hneď od príchodu do Nitry sústredili v rámci spolupráce s komunitami najmä na podporu vzdelávania na ZŠ a SŠ, ochranu životného prostredia a biodiverzitu a rozvíjanie potenciálu v miestach, odkiaľ pochádzajú naši zamestnanci. Počas fungovania zamestnaneckého grantového programu sú to práve oni, ktorí sa už takmer 6 rokov aktívne zapájajú do dobrovoľníckych aktivít, a stali sa nositeľmi pozitívnej zmeny,“ opisuje **Igor Franček**, riaditeľ ľudských zdrojov Jaguar Land Rover Slovakia a dodáva: „Ako najvýznamnejší zamestnávateľ v Nitrianskom kraji chceme inšpirovať ďalšie firmy, väčšie či menšie, ako dokáže zapájanie zamestnancov do takýchto aktivít nielen posilniť ich hrdosť na značku firmy, ale najmä pomôcť rozvíjať vzťahy medzi okolím a firmou. A nový portál má potenciál takýto záujem podporiť.“

Prínos konferencie podporil svojou účasťou a záštitou aj **Branislav Becík**, predseda Nitrianskeho samosprávneho kraja a **Marek Hattas**, primátor mesta Nitra a ako čestný prezident Britskej obchodnej komory v SR, ktorá je hlavným partnerom projektu, sa zúčastnil aj **H.E. Nigel Baker**, britský veľvyslanec na Slovensku: „Veľmi rád som prevzal záštitu nad týmto podujatím. Myšlienka dobrovoľníctva, teda šírenia dobra prostredníctvom prospešných aktivít v rámci komunity, vo firmách aj v celej spoločnosti, je dnes mimoriadne aktuálna a potrebná.”

**Úspechu praje otvorenosť, bariérou sú nedostatok komunikácie, tlak na čas a financie**

Dôležitou súčasťou konferencie bolo pomenovanie príležitostí a bariér rozvoja firemného dobrovoľníctva. Jednoznačnou príležitosťou je zlepšenie vzájomnej komunikácie, schopnosť zdieľať svoje potreby a porozumieť, aké rôzne podoby môže mať angažovanosť zamestnancov. „To, ako sa firmy angažujú v okolí, kde pôsobia, prispieva aj k ich trvalo udržateľnému podnikaniu. Ak sa darí im, darí sa aj ich zamestnancom a okoliu, v ktorom pôsobia či žijú. Naša komora je signatárom Race to Zero v rámci COP26 a téme angažovanosti sa budeme venovať aj v rámci nášho nového People Fóra. Dobrovoľníctvo je jeden z prínosných nástrojov na budovanie zamestnávateľskej značky a podpory lojality zamestnancov,“ opisuje **Miroslava Remenárová**, predsedníčka predstavenstva Britskej obchodnej komory na Slovensku.

Strategickým partnerom konferencie a projektu portálu kdepomahat.sk je Jaguar Land Rover Slovakia, hlavným partnerom Britská obchodná komora v Slovenskej republike a partnerom spoločnosť TESCO Stores SR.

**O Nitrianskom centre dobrovoľníctva**

Hlavnou úlohou Nitrianskeho centra dobrovoľníctva je šírenie povedomia o dobrovoľníctve najmä v Nitrianskom samosprávnom kraji. Aktívne sa venuje náboru dobrovoľníkov, ktorým poskytuje informácie o možnostiach a benefitoch dobrovoľníckej činnosti. Sieťuje dobrovoľníkov a organizácie, ktoré potrebujú dobrovoľnícku pomoc. Ponúka školenia, konzultácie a pomoc pri výbere tej správnej formy dobrovoľníctva pre každého jednotlivca, školy či firmy. Funguje od roku 2011 a je členom Platformy dobrovoľníckych centier a organizácií. Od roku 2015 spĺňa najvyšší štandard kvality manažmentu dobrovoľníkov a dobrovoľníčok.

**Kontaktná osoba:**

Mgr. Jana Andreasová, +421 905 843 656, [jana@ncdnitra.sk](mailto:jana@ncdnitra.sk), [ncdnitra@gmail.com](mailto:ncdnitra@gmail.com)

Miroslava Remenárová, Britská obchodná komora v SR, +421 903 789 707, [info@britcham.sk](mailto:info@britcham.sk), [www.britcham.sk](http://www.britcham.sk)